謝任伯夫人挽詩
作者：呂本中
朝代：宋

paragraphs: 幽蘭在深山，無人終自芳。
豈伊桃李顔，取媚少年腸。
高氏有潛德，奕世被輝光。
自其父祖来，低首不肯昂。
夫人生既賢，豈止秀閨房。
出身事夫子，和鳴更鏘鏘。
笙鏞列兩序，圭幣羅中堂。
云何去日遠，遂棄凌風翔。
伋也奉慈訓，將見久必昌。
瞻彼汝南路，松柏泣新霜。
凄然馬鬛封，千歲終不亡。